Diari Oficial de la Generalitat Valenciana


Sumari del DOGV 7936, del 14-12-2016 (2016/9231)

RESOLUCIÓ de 4 de novembre de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 1/16-AIA Almassora.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7936

Data del DOGV
:   14-12-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/9231


Data del document
:   04-11-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 4 de novembre de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 1/16-AIA Almassora. [2016/9231]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 1/16-AIA Almassora.  
  
«Declaració d'impacte ambiental  
Expedient: 1/2648-AXL.  
Títol: Projecte bàsic per a l'AAI d'una activitat de fabricació de productes ceràmics.  
Promotor: The Size Surfaces, SL.  
Òrgan substantiu: Direcció General del Canvi Climàtic i Qualitat Ambiental (62/14 IPPC).  
Localització: polígon industrial SUPOI 8, c/ dels Ibers, 31, terme municipal Almassora (Castelló).  
  
Antecedents i descripció del projecte  
The Size Surfaces, SL, promou l'autorització ambiental integrada de les instal·lacions de fabricació de productes ceràmics existents en el carrer dels Ibers del terme municipal d'Almassora (Castelló). Les esmentades instal·lacions van ser inicialment explotades per la mercantil The Size Sintered Ceramics, SL, que va obtindre llicència ambiental per acord de junta de govern de 27 d'agost de 2012. Posteriorment (2013), es va concedir llicència d'obertura per a una ampliació consistent en un magatzem de producte acabat. No consten antecedents d'avaluació ambiental de la instal·lació.  
En l'actualitat, la indústria compta amb una parcel·la de 95.187 m², i disposa d'una superfície construïda de 51.268 m². Disposa de dos línies de producció, cada una d'elles composta per: sistema de recepció de matèries primeres, premsatge, decoració, assecatge, cocció, selecció-emmagatzematge, encolament, tall humit/sec, rectificació, classificació-paletització i magatzem. Cada línia es completa amb les instal·lacions auxiliars necessàries, en particular, les mesures correctores implantades. La planta compta amb una depuradora d'aigües de procés. Disposa de connexió al clavegueram separatiu del polígon. S'utilitza gas natural com a combustible en els processos de cocció i assecatge.  
El producte fabricat són planxes de porcellànic (paviment i revestiment ceràmic) de gran format i xicoteta grossària (3, 5 i 12 mm), amb una capacitat de 130 T/dia.  
En l'actualitat, es pretén ampliar la capacitat de la planta en 100 T/dia. Per a això, es preveu la instal·lació d'una nova línia de producció anàloga a les existents, junt amb els seus serveis auxiliars.  
  
Tramitació administrativa  
Amb data 1 de juliol de 2014, es va rebre consulta del Servei de Protecció i Control Integrat de la Contaminació (òrgan substantiu), relativa a la suficiència de documentació presentada per a l'avaluació ambiental del projecte d'activitat de fabricació de productes ceràmics promogut per The Size Sintered Ceramics, SL, i tramitada en el si del procediment d'autorització ambiental integrada del projecte. S'adjuntava CD amb la documentació de l'expedient:  
- Projecte bàsic.  
- Estudi d'impacte ambiental.  
- Annexos diversos.  
Iniciat expedient de consulta d'avaluació d'impacte ambiental (154/3357-CEM), en data 5 d'octubre de 2014, es va informar que havia de completar-se l'estudi d'impacte ambiental, en relació amb la connexió de gas prevista i descripció del sistema de depuració d'aigües de procés.  
Amb data 20 de novembre de 2014, es va rebre de l'òrgan substantiu còpia de la documentació complementària remesa per l'empresa. Amb data 26 de novembre de 2014, es va informar que la documentació esmentada esmenava les qüestions indicades en l'informe anterior.  
Amb data 11 de gener de 2016, es va rebre escrit de l'òrgan substantiu (llavors Servei de Lluita contra el Canvi Climàtic i Prevenció i Control de la Contaminació), per mitjà del qual es comunica que el nom de l'empresa ha passat a ser The Size Surfaces SL. Així mateix, s'hi adjunta certificat de finalització del tràmit d'informació pública i consultes de l'expedient, sense que s'hagen presentat al·legacions, i sol·licita l'emissió de la declaració d'impacte ambiental del projecte.  
  
Amb data 8 de març de 2016, es va visitar la instal·lació. Amb data 23 de març de 2016, es va remetre informe a l'òrgan substantiu i al promotor del projecte, en què es requeria l'esmena de la documentació, als efectes d'adequar-la a la realitat de la instal·lació, vist que s'havien construït noves naus i es preveia un canvi de localització de la futura línia 3 de producció. Així mateix, se sol·licitava còpia dels resultats del mesurament per ECMCA dels focus d'emissió de contaminants a l'atmosfera.  
Amb data 14 de juny de 2016 es va rebre, remés pel promotor a través de l'òrgan substantiu, còpia d'annex al projecte i es comunica la pròxima remissió del resultat dels mesuraments.  
Amb data 21 de setembre de 2016, l'òrgan substantiu (ara Servei de Prevenció i Control Integrat de la Contaminació), ha remés una còpia del resultat del mesurament per ECMCA dels valors d'emissió a l'atmosfera, presentada pel promotor.  
  
Afeccions legals  
L'autorització ambiental integrada de la instal·lació es regeix pel procediment establit en la Llei 2/ 2006, de 5 de maig i el seu desplegament reglamentari.  
El soroll generat per les activitats queda regulat per la Llei 7/2002, de 3 de desembre i el Decret 266/2004, de 3 de desembre.  
El Reial Decret 9/2005, de 14 de gener, en l'annex I, enumera les activitats potencialment contaminants del sòl, entre les quals es troba la fabricació de productes ceràmics.  
El Reial Decret 1890/2008, de 14 de novembre, aprova el reglament d'eficiència energètica en instal·lacions d'enllumenat exterior i les seues instruccions tècniques complementàries.  
El Reial Decret 100/2011, de 28 de gener, actualitza el catàleg d'activitats potencialment contaminants de l'atmosfera, en desplegament de la Llei 34/2007, de 15 de novembre, de qualitat de l'aire i protecció de l'atmosfera. La fabricació de productes ceràmics es cataloga en el grup B (03 03 20 02).  
Tot això, sense perjudici de les autoritzacions que calga obtindre d'altres organismes, de conformitat amb la normativa sectorial que siga aplicable.  
  
Consideracions ambientals  
La indústria se situa en un polígon industrial, que es troba urbanitzat, i compta amb els serveis bàsics necessaris. Es disposa de certificat de compatibilitat urbanística. Els nuclis urbans (Vila-real i Almassora) es troben a diversos quilòmetres de distància. Hi ha gran quantitat d'edificació residencial dispersa, encara que no s'estima que puga resultar directament afectada per l'actuació. Aquest àmbit no es troba afectat per cap figura de protecció, el paisatge protegit de la desembocadura del Millars és l'espai natural més pròxim. No s'estima afecció sobre aquest.  
  
El sector ceràmic té àmplia implantació a la província de Castelló, i un grau de coneixement i desenvolupament tecnològic tal que les millors tècniques disponibles són àmpliament conegudes i aplicades.  
  
El consum d'aigua es realitza directament de la xarxa d'abastiment del polígon industrial. Amb l'ampliació de la instal·lació, s'incrementarà de 2.800 m³ a uns 3.780 m³ a l'any. El 30 % del consum correspon als lavabos. El 70 % s'introdueix en la línia de producció. S'exposa que per a l'optimització del consum, s'han instal·lat sistemes de neteja a alta pressió, vàlvules de prevenció de fugues i s'empra aigua depurada en la secció de tall.  
Les aigües sanitàries s'aboquen directament a la xarxa del polígon. Les aigües pluvials de coberta, s'aboquen a la xarxa de pluvials del polígon.  
Les aigües de procés s'arrepleguen per mitjà de dos circuits, independents de la xarxa de sanitàries i la de pluvials. Les aigües procedents de la línia d'esmaltatge (decoració), es condueixen a una bassa d'homogeneïtzació, on es depuren per a reutilitzar-se en el circuit d'aigua de la línia de tall. El sistema de depuració es realitza en depuradora lamelar, amb addició de reactius (policlorur d'alumini). El fang generat per la depuració s'emmagatzema en una bassa i es retira per gestor autoritzat (instal·lació d'atomització). Les aigües de la secció de tall contenen sòlids en suspensió; es dirigeixen a la bassa d'homogeneïtzació i posteriorment a un espessidor de fangs. L'aigua neta es recircula a la línia de tall i els fangs es fan passar per un filtre premsa. Les basses estan construïdes en formigó, recobertes d'una capa de morter hidròfug i pintura específica per a aconseguir la impermeabilitat. Segons s'exposa, periòdicament es realitzen tasques de manteniment i se'n comprova l'estanquitat.  
La instal·lació compta amb una estació de regulació i mesura (ERM) per a connexió a la xarxa d'abastiment de gas natural dels equips de les etapes de cocció i assecatge. Les noves instal·lacions es connectaran amb la xarxa de distribució interior de gas. Prèviament, l'abastiment s'ha realitzat per mitjà d'una planta satèl·lit, l'ús actual del qual no s'aclareix. S'estima un increment en el consum de gas natural a causa de l'ampliació, passant de 400 Gw/h a 490 Gw/h. L'ús de gas natural com a combustible constitueix l'opció més convenient, pel baix nivell d'emissions que es generen en la combustió. Els sistemes de combustió incorporen sistemes d'optimització.  
En els forns d'assecatge de la zona d'encolament s'empra energia elèctrica. El consum elèctric ronda els 22 Gw/h, i es preveu el seu augment fins 30 Gw/h després de l'ampliació.  
Els focus d'emissió de gasos de combustió existents estan associats a l'assecador (entrada forn), forn, assecador d'estil humit i assecador d'encoladora de la línia 1, així com l'assecador i forn de la línia 2. Els forns i assecadors es netegen periòdicament a fi de reduir la generació de partícules. Amb el mateix objectiu, es neteja la superfície de les peces abans de la seua entrada al forn. Aquests equips disposen de sistemes de control dels paràmetres de combustió, per a reduir l'emissió de gasos de combustió contaminants. En particular, el forn 1 compta amb un filtre de fluor; no obstant això, els valors obtinguts en el mesurament s'aproximen al valor límit. Amb l'ampliació, apareixen dos nous focus associats a l'assecador i forn de la nova línia de producció.  
  
Els focus de emissió de partícules estan associats a les etapes de preparació de matèries primeres, premsatge i assecatge. La zona de recepció d'argiles, línies d'esmaltatge i premses, incloent-hi les cintes de transport i desbarbadores, compta amb sistemes de captació i filtre de mànegues. Hi ha 11 filtres instal·lats: filtre de mànegues de neteja; filtre de mànegues d'aspiració de la zona de premsatge i resinadora; filtre de pols del tall de rebava d'engalba cuita; filtre de pols de la zona d'encolament, filtre de ximenera de combustió de forns; filtre de mànegues en la secció de rectificació. Es preveu instal·lar altres 2 filtres en la fase II: filtre de mànegues de sitges i filtre de secció de premses. Els filtres disposen de sistemes de control de pressió diferencial, per a verificar el seu funcionament. La neteja es realitza per mitjà d'un sistema d'aire comprimit.  
Realitzat un mesurament en 2016 per una entitat acreditada, s'ha comprovat el compliment dels valors límit d'emissió.  
La maquinària està instal·lada sobre bancades, amb fonamentació aïllada del paviment, en el cas de les premses, i per mitjà d'elements elàstics en el cas de tamisos i ventiladors. S'estima el compliment dels nivells sonors establits en la normativa per a ús industrial, d'acord amb l'auditoria acústica realitzada i l'estudi acústic.  
S'apliquen tècniques de minimització de residus. Per a reduir el residu associat al procés de cocció, es realitza control electrònic del procés i millora en la distribució de la càrrega en el forn. S'optimitza l'ús de matèries primeres. Les restes d'argila atomitzada, peces trencades no cuites i pols dels filtres es reintrodueixen en el procés. Es disposa d'una sitja de rebuig en què s'arreplega el producte resultant de les labors de tamisatge de les argiles i aspiració de les línies, per a reprocessar-lo en instal·lacions d'atomització.  
En la nau annexa de més recent construcció, s'ha instal·lat un contenidor de grans dimensions per a l'emmagatzematge dels residus, que compta amb cubeta d'arreplega de vessaments incorporada. Aquests s'emmagatzemaran degudament segregats i etiquetats. S'entreguen a entitats autoritzades per a la seua gestió. S'aporten els documents d'acceptació corresponents.  
El 100 % de la superfície de la parcel·la es troba pavimentada. En el cas de la zona exterior, per mitjà de formigó remolinat. Segons s'exposa, a causa de la naturalesa dels productes químics emmagatzemats i el seu volum no resulta aplicable la normativa tècnica sectorial. S'emmagatzemen aquests en les zones d'ús o en el laboratori.  
El pla de manteniment inclou la neteja anual de les instal·lacions, per a previndre l'emissió de partícules, el canvi trimestral de les mànegues dels filtres i la seua neteja semestral i el mesurament de les emissions amb la periodicitat adequada en funció del tipus de focus. En relació amb la zona d'emmagatzematge de residus o les basses d'emmagatzematge d'aigües industrials, es preveu la revisió anual del seu estat. Per a previndre situació d'emergència, es limita el volum d'ompliment del depòsit d'aigües industrials, deixant un volum de reserva equivalent a 50 cm d'alçària i s'instal·la una sonda de detecció del nivell. Si s'arriba a aquest nivell, es buidarà.  
Com a programa de vigilància ambiental, es proposa la verificació periòdica dels impactes previstos, de la validesa de les mesures protectores i correctores previstes i les mesures de revisió i manteniment de les instal·lacions ja mencionades en paràgrafs anteriors, d'acord amb la periodicitat reglamentària.  
En cas de tancament de l'activitat, s'exposa que es desmantellarien les instal·lacions, gestionant els residus en abocadors autoritzats. Qualsevol residu generat ha de destinar-se a valoració, amb caràcter previ a la seua eliminació.  
  
Consideracions jurídiques  
La instal·lació d'activitats de producció de productes ceràmics per mitjà d'enfornat amb capacitat superior a 75 t/dia, està sotmesa a avaluació d'impacte ambiental, d'acord amb la normativa vigent en la matèria. En concret, es tracta d'un supòsit inclòs en el grup 4.l de l'annex I del Reial Decret Legislatiu 1/2008, d'11 de gener. A pesar de ser una instal·lació existent, l'ampliació que s'escomet té una capacitat productiva de 100 t/dia, que supera el llindar establit en la citada normativa.  
  
En l'expedient s'han observat els tràmits previstos en el Decret 162/1990, de 15 d'octubre, en la Llei 2/1989, de 3 de març, de la Generalitat Valenciana i en les altres disposicions que se li apliquen.  
  
L'article 13 Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1de juliol, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent:  
  
Declaració d'impacte ambiental  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que se li apliquen, el projecte d'autorització ambiental integrada d'una indústria de fabricació de productes ceràmics, promoguda per The Size Surfaces, SL, en el polígon industrial SUPOI-8, carrer dels Ibers, 31 del terme municipal d'Almassora (Castelló), sempre que aquest es duga a terme amb les previsions del projecte, l'estudi d'impacte ambiental i la resta de documentació que hi ha en l'expedient i s'adopten les mesures següents:  
  
1. La nova línia de producció, incorporarà mesures preventives anàlogues a les instal·lades en les dos línies actuals, a fi d'assegurar el compliment dels nivells límit d'emissions a l'atmosfera. Una vegada posada en funcionament, haurà de realitzar-se un mesurament específic de l'esmentada línia.  
2. Així mateix, una vegada finalitzada la fase d'ampliació, es realitzarà una nova auditoria acústica per a comprovar el compliment dels nivells sonors establits en la normativa vigent.  
3. Les actuacions previstes en el programa de vigilància i seguiment ambiental hauran de documentar-se, als efectes d'acreditar l'adopció i execució de les mesures preventives i correctores proposades i la comprovació de la seua eficàcia.  
4. Qualsevol modificació o ampliació del projecte presentat, haurà de ser comunicada a l'òrgan ambiental competent que establirà, si és procedent, l'aplicació de noves mesures correctores.  
  
Segon  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjudici dels que, si és el cas, pertoquen en via administrativa o judicial davant de l'acte, si és el cas, d'autorització del projecte.  
  
Tercer  
Publicar en el Diari Oficial de la Comunitat Valenciana la present declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
  
Quart  
D'acord amb la disposició transitòria primera de la Llei 21/2013, de 9 de desembre, d'avaluació ambiental, la regulació de la vigència de les declaracions d'impacte ambiental establida en l'article 43 de l'esmentada Llei 21/2013 és aplicable a la present declaració d'impacte ambiental.  
  
València, 22 de setembre de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 4 de novembre de 2016.- El director general de Medi Natural i d'Avaluació Ambiental: Antoni Marzo i Pastor.